Hugo, Dei gratia Lingonensis episcopus, omnibus presentes litteras inspecturis, salutem in Domino. Noveritis quod, cum requisitum esset a nobis quod in Domo-Dei de Tornodoro concederemus canonicos seculares institui, nos dicte petitioni consensum prebuimus et canonicis ibidem instituendis concessimus ingressum ecclesie, salvo jure decimarum ecclesiarum. Postmodum, vero, abbate et conventu Molismensi conquerentibus de predictorum canonicorum institutione, partibus convocatis, nobis constitit evidenter quod in ecclesia ejusdem domus que parrochialis est, abbas Molismensis habeat jus presentandi sacerdotem, et portionem suam in jure parrochiali recipiebat; quare, de bonorum virorum consilio, dictis canonicis ingressum ecclesie prohibuimus, predictam concessionem nostram de ingressu ecclesie, salvo jure vinearum (sic) ecclesiarum, secundum intentionem nostram taliter, interpretantes quod prius esset salvum jus ecclesie Molismensis et vinearum ecclesiarum, nec eisdem in canonico habitu dictam ecclesiam liceret ingredi in prejudicium Molismensis, seu cum juris lesione alieni. In cujus rei testimonium, presentes litteras fecimus sigillo nostro sigillari. Actum, anno Domini Mº CCº vicesimo-quarto.